b'\n_START_ARTICLE_\nJeanson James Ancheta\n_START_SECTION_\nBiografija\n_START_PARAGRAPH_\nJeanson James Ancheta se je rodil 10. avgusta 1985. Do leta 2001 je obiskoval eno izmed srednjih \xc5\xa1ol, ki se nahaja v predmestju Los Angelesa v Kaliforniji, Srednjo \xc5\xa1olo Downey, kasneje pa se je vpisal v alternativni program za \xc5\xa1tudente z akademskimi oziroma vedenjskimi te\xc5\xbeavam in pridobil potrdilo, ki je enakovredno srednje\xc5\xa1olski izobrazi. Nekaj \xc4\x8dasa je bil zaposlen v internetni kavarni, \xc5\xbeelel pa se je pridru\xc5\xbeiti tudi vojnim rezervistom. Svetu je postal najbolj znan po tem, da je bil odgovoren za pribli\xc5\xbeno 500.000 napadov na \xc5\xa1tevilne vladne, dr\xc5\xbeavne in gospodarske organizacije._NEWLINE_Junija leta 2004 pa je za\xc4\x8del prou\xc4\x8devati in razvijati botnete \xe2\x80\x93 mre\xc5\xbeo ra\xc4\x8dunalnikov, oku\xc5\xbeeno z boti, ki se uporabljajo za nadzor ali napad na ra\xc4\x8dunalni\xc5\xa1ke sisteme, in izdelal rxbot \xe2\x80\x93 ra\xc4\x8dunalni\xc5\xa1ki \xc4\x8drv ter zlonamerne ra\xc4\x8dunalni\xc5\xa1ke kode, ki so se hitro raz\xc5\xa1irile po spletu, z njimi pa oku\xc5\xbeil na tiso\xc4\x8de ra\xc4\x8dunalnikov. Ustanovil je tudi podjetje\xc2\xa0\xc2\xbbBotz-4-sale\xc2\xab\xc2\xa0na zasebnem internetnem klepetu in od junija do septembra 2004 zaslu\xc5\xbeil pribli\xc5\xbeno 3.000 ameri\xc5\xa1kih dolarjev preko 30ih prodaj botov. Do konca leta je ustanovil \xc5\xa1e eno podjetje in za\xc4\x8del sodelovati z dvema podjetjema \xe2\x80\x93 LoudCash of Bellevue, Washington in GammaCash Entertainment of Montreal, ki se ukvarjata z internetnim tr\xc5\xbeenjem in distribucijo naro\xc4\x8dni\xc5\xa1kih oglasov. Ve\xc4\x8dino \xc4\x8dasa je delal od doma, zaposlil pa je tudi pomo\xc4\x8dnika, mladoletnika z vzdevkom\xc2\xa0\xc2\xbbSoBe\xc2\xab, katerega je nau\xc4\x8dil kako raz\xc5\xa1iriti oku\xc5\xbebe na ra\xc4\x8dunalnikih in kako upravljati z namestitvijo adrwara - oglasne programske opreme, ki se uporabniku prikazuje kot neza\xc5\xbeeljeni oglasi. V \xc5\xa1estih mesecih sta skupno zaslu\xc5\xbeila skoraj 60.000 dolarjev, ki sta jih\xc2\xa0\xc2\xbbukradla\xc2\xab\xc2\xa0tr\xc5\xbenima podjetjema.\n_START_SECTION_\nPridr\xc5\xbeanje\n_START_PARAGRAPH_\nAncheto so pridr\xc5\xbeali 5. novembra 2005, obto\xc5\xbenica pa ga je bremenila vdiranja v za\xc5\xa1\xc4\x8ditene ra\xc4\x8dunalnike, prevar, povzro\xc4\x8danja namerne \xc5\xa1kode na teh ra\xc4\x8dunalnikih in pranja denarja. V prvi to\xc4\x8dki obto\xc5\xbenice je navedeno, da je Ancheta ustvaril, spreminjal in raz\xc5\xa1irjal program trojanski konj "rxbot", s pomo\xc4\x8djo katerega je ustvaril botnete in preko njih dobival in nadziral informacije od programa IRC \xe2\x80\x93 Internet Relay Chat. V drugi to\xc4\x8dki je navedeno, da je poskrbel za prenos adwarov na ra\xc4\x8dunalnike, ki so \xc5\xbee bili del botnetov; oku\xc5\xbeene ra\xc4\x8dunalnike je usmeril do ra\xc4\x8dunalni\xc5\xa1kih stre\xc5\xbenikov, ki jih je imel pod nadzorom in preko njih poskrbel, da so si \xc5\xbertve nalo\xc5\xbeile adware na svoje ra\xc4\x8dunalnike._NEWLINE_Sodili so mu na Okro\xc5\xbenem sodi\xc5\xa1\xc4\x8du Zdru\xc5\xbeenih dr\xc5\xbeav v Los Angelesu. Ancheta je bil obto\xc5\xbeen zarote, poskusnega prenosa kode v za\xc5\xa1\xc4\x8ditene ra\xc4\x8dunalnike, poskusnega prenosa kode v vladni ra\xc4\x8dunalnik, dostopa do za\xc5\xa1\xc4\x8ditenega ra\xc4\x8dunalnika za namen prevare in pranja denarja. 17. \xc4\x8dlen obto\xc5\xbenice zahteva odvzem 60.000 dolarjev v gotovini, avtomobila (BMW), ra\xc4\x8dunalni\xc5\xa1ke opreme in sredstev, ki jih je uporabljal za nezakonite dejavnosti.\n_START_SECTION_\nObsodba\n_START_PARAGRAPH_\n9. maja se je Ancheta zagovarjal za \xc5\xa1tiri kazniva dejanja kr\xc5\xa1itve Zakonika ZDA, goljufije, vdiranja v ra\xc4\x8dunalnike, povzro\xc4\x8danja namerne \xc5\xa1kode na teh ra\xc4\x8dunalnikih in bil spoznan za krivega. Za kazen je moral odslu\xc5\xbeiti 57-mese\xc4\x8dno zaporno kazen, vrniti 60.000 dolarjev in prav tako pla\xc4\x8dati 15.000 dolarjev ameri\xc5\xa1ki zvezni vladi kot vra\xc4\x8dilo za \xc5\xa1kodo, ki jo je storil ra\xc4\x8dunalni\xc5\xa1kim sistemom v letalskem opori\xc5\xa1\xc4\x8du China Lake in Agenciji za obrambne informacijske vire. Vlada je zasegla tudi nekatera sredstva, vklju\xc4\x8dno z BMW-jem \xe2\x80\x93 letnik 1993, in ra\xc4\x8dunalni\xc5\xa1kimi strojnimi deli.'